Nøgleord

Sammendrag



Nøgleord

1. Fiskale bestemmelser – harmonisering af lovgivningerne – kapitaltilførselsafgifter – opkrævning af kapitaltilførselsafgift over for kapitalselskaber

[Rådets direktiv 69/335, art. 4, stk. 1, litra g) og h), og art. 4, stk. 3, litra b)]

2. Fiskale bestemmelser – harmonisering af lovgivningerne – kapitaltilførselsafgifter – opkrævning af kapitaltilførselsafgift over for kapitalselskaber

(Rådets 69/335, art. 3, stk. 1, og art. 8 og 9)

3. Fiskale bestemmelser – harmonisering af lovgivningerne – kapitaltilførselsafgifter – opkrævning af kapitaltilførselsafgift over for kapitalselskaber

(Rådets direktiv 69/335, art. 3, stk. 1 og 2)

4. Fiskale bestemmelser – harmonisering af lovgivningerne – kapitaltilførselsafgifter – opkrævning af kapitaltilførselsafgift over for kapitalselskaber

(Rådets direktiv 69/335, art. 3, stk. 2)

Sammendrag

1. En medlemsstat tilsidesætter sine forpligtelser i henhold til direktiv 69/335 om kapitaltilførselsafgifter, når den opkræver kapitaltilførselsafgifter ved forlæggelse fra en medlemsstat af et selskabs vedtægtsmæssige hjemsted eller stedet for dets egentlige ledelse, for så vidt som selskabet ikke skal betale kapitaltilførselsafgift i denne anden medlemsstat. »Afgiftspligtskriteriet« er nemlig ikke i overensstemmelse med »kapitalselskabskriteriet« i direktivets artikel 4, stk. 1, litra g) og h), og artikel 4, stk. 3, litra b). Det tillader tværtimod, at der opkræves afgift på kapitaltilførsel i sådanne situationer, som ikke er omfattet af direktivet.

(jf. præmis 30 og 64 samt domskonkl.)

2. En medlemsstat tilsidesætter sine forpligtelser i henhold til direktiv 69/335 om kapitaltilførselsafgifter, når den fritager partrederier, skibsfartskonsortier og rederier af enhver art for kapitaltilførselsafgiften, selv om betingelserne i direktivets artikel 8 og 9 for at opnå fritagelse for kapitaltilførselsafgiften ikke er opfyldt. Direktivet angiver nemlig ikke andre muligheder for at fritage en kategori af sådanne »kapitalselskaber«, som omhandlet i direktivets artikel 3, stk. 1.

(jf. præmis 60, 61 og 64 samt domskonkl.)

3. De landbrugskooperativer, hvis andele ikke er omsættelige på børsen, og hvis medlemmer kun kan afhænde deres andele, når bestyrelsen har truffet afgørelse herom, og under forudsætning af, at en sådan afhændelse er tilladt ifølge vedtægterne, og hvis andele kan kun afhændes til andre medlemmer i kooperativet, er ikke omfattet af anvendelsesområdet for artikel 3, stk. 1, i direktiv 69/335 om kapitaltilførselsafgifter.

Eftersom disse landbrugskooperativer driver en økonomisk virksomhed, der, uden specifikt at have en økonomisk gevinst for øje, dog har til formål at styrke medlemmernes økonomiske og sociale udvikling, har de et erhvervsformål, og de skal anses for ligestillet med kapitalselskaber ifølge artikel 3, stk. 2, i direktiv 69/335.

(jf. præmis 41 og 42)

4. Artikel 3, stk. 2, i direktiv 69/335 om kapitaltilførselsafgifter giver medlemsstaterne mulighed for at begrænse rækkevidden af den deri foreskrevne ligestilling med kapitalselskaber, idet den giver dem mulighed for at undtage visse ligestillede kapitalselskaber fra opkrævning af kapitaltilførselsafgift. Denne undtagelse skal forstås således, at den henviser til selskabsformer og ikke kun til individuelle selskaber eller selskaber, der driver virksomhed inden for en bestemt økonomisk sektor.

En medlemsstat er således berettiget til at fritage landbrugskooperativer såvel som sammenslutninger og konsortier af disse for kapitaltilførselsafgiften, eftersom landbrugskooperativerne er omfattet af en selvstændig lovgivning, som indeholder særskilte bestemmelser om deres struktur, opbygning og organisation, og idet de således ikke kun er kooperativer, som driver virksomhed inden for en særlig sektor.

(jf. præmis 44-47)